Sag C-486/01 P

Front national

mod

Europa-Parlamentet

»Appel – erklæring om stiftelse af en gruppe i den forstand, hvori udtrykket er anvendt i Europa-Parlamentets forretningsordens artikel 29, stk. 1 – manglende politisk tilhørsforhold – opløsning af TDI-gruppen med tilbagevirkende kraft – kontraappel – fortolkning af artikel 230, stk. 4, EF – begrebet beslutning, der berører en fysisk eller juridisk person umiddelbart og individuelt – afvisning af søgsmål anlagt af et nationalt politisk parti«

Sammendrag af dom

Annullationssøgsmål – fysisk eller juridisk person – retsakter, som berører dem umiddelbart og individuelt – krav om, at sagsøgeren skal være umiddelbart berørt – kriterier – parlamentsbeslutning om opløsning af en politisk gruppe, som er sammensat af medlemmer tilhørende et nationalt politisk parti – krav om, at nævnte parti skal være umiddelbart berørt – foreligger ikke

(Art. 230, stk. 4, EF; Europa-Parlamentets forretningsorden, art. 29, stk. 1 og 2, og art. 30)

Betingelsen om, at en fysisk eller juridisk person skal være umiddelbart berørt af den afgørelse, som prøves under et annullationssøgsmål i henhold til artikel 230, stk. 4, EF, indebærer, at den anfægtede fællesskabsforanstaltning umiddelbart skal have indvirkning på den pågældendes retsstilling, og at foranstaltningen ikke må overlade et skøn til adressaterne, der skal gennemføre den, men at gennemførelsen skal ske helt automatisk, udelukkende i medfør af fællesskabsretsreglerne og uden anvendelse af andre mellemkommende regler.

En afgørelse truffet af Europa-Parlamentet vedrørende fortolkningen af artikel 29, stk. 1, i Europa-Parlamentets forretningsorden og om opløsning med tilbagevirkende kraft af »Den Tekniske Gruppe for Uafhængige Medlemmer (TDI) – Blandet Gruppe« berører gruppens medlemmer umiddelbart, for så vidt som den fratager de medlemmer, der har stiftet TDI-gruppen, og navnlig de medlemmer, der er valgt fra Front nationals liste, muligheden for gennem TDI-gruppen at danne en politisk gruppe i forretningsordenens artikel 29’s forstand. Disse medlemmer er alene på grund af denne retsakt blevet forhindret i at stifte en politisk gruppe. De er fra dette tidspunkt blevet anset for løsgængere i overensstemmelse med forretningsordenens artikel 30 og har af denne grund mere begrænsede parlamentariske prærogativer og færre materielle og økonomiske fordele, end de ville have haft, hvis de havde været medlemmer af en politisk gruppe i artikel 29’s forstand.

Det samme er derimod ikke tilfældet for et politisk parti, såsom Front national. Det er ganske vist naturligt, at et politisk parti, der opstiller kandidater ved valg til Europa-Parlamentet, bestræber sig på, at dets kandidater, når de er blevet valgt, kan udøve deres mandat på samme vilkår som de øvrige parlamentsmedlemmer, men interessen heri giver ikke en ret for partiet til, at dets valgte medlemmer kan danne deres egen politiske gruppe eller blive medlemmer af en af forsamlingens grupper.

Dels forudsætter dannelse af en politisk gruppe ifølge forretningsordenens artikel 29, stk. 2, således et mindste antal medlemmer fra flere medlemsstater, dels er det ifølge artikel 29, stk. 1, under alle omstændigheder kun muligt at danne grupper efter politisk tilhørsforhold. Disse bestemmelser tildeler ikke de nationale politiske partier, som medlemmerne tilhører, nogen særskilt rolle i forbindelse med stiftelsen af en politisk gruppe.

(jf. præmis 34-37)